b'\n_START_ARTICLE_\nAndr\xc3\xa9 Derain\n_START_SECTION_\nVia\xc8\x9ba \xc8\x99i opera\n_START_PARAGRAPH_\nAndr\xc3\xa9 Derain s-a n\xc4\x83scut la 10 iunie 1889 \xc3\xaen localitatea Chatou din \xc3\x8ele-de-France, \xc3\xaen apropierea Parisului. P\xc4\x83rin\xc8\x9bii viitorului pictor pl\xc4\x83nuiser\xc4\x83 pentru fiul lor o carier\xc4\x83 de inginer sau ofi\xc8\x9ber, dar rezultatele mediocre la \xc3\xaenv\xc4\x83\xc8\x9b\xc4\x83tur\xc4\x83 ale t\xc3\xa2n\xc4\x83rului Andr\xc3\xa9 le spulber\xc4\x83 orice speran\xc8\x9b\xc4\x83 de \xc3\xaenf\xc4\x83ptuire a acestor aspira\xc8\x9bii. Singurul obiect la care ob\xc8\x9bine note bune este desenul. \xc3\x8encepe s\xc4\x83 consacre tot mai mult timp picturii \xc8\x99i, \xc3\xaen anii 1898-1899, frecventeaz\xc4\x83 Academia Camillo \xc3\xaen clasa de pictur\xc4\x83 a lui Eug\xc3\xa8ne Carri\xc3\xa8re, un prieten al lui Puvis de Chavannes. Aici se va \xc3\xaent\xc3\xa2lni cu Henri Matisse, Jean Puy \xc8\x99i Albert Marquet. Autodidact, frecventeaz\xc4\x83 \xc3\xaempreun\xc4\x83 cu Matisse muzeele de art\xc4\x83 \xc8\x99i copiaz\xc4\x83 tablouri ale marilor mae\xc8\x99trii. Cite\xc8\x99te mult, mai ales literatur\xc4\x83 \xc8\x99i filosofie, autorii s\xc4\x83i prefera\xc8\x9bi fiind \xc3\x89mile Zola \xc8\x99i Friedrich Nietzsche.\n_START_SECTION_\n"\xc8\x98coala" de la Chatou\n_START_PARAGRAPH_\n\xc3\x8en anul 1900, Derain \xc3\xael \xc3\xaent\xc3\xa2lne\xc8\x99te \xc3\xaent\xc3\xa2mpl\xc4\x83tor \xc3\xaentr-un tren pe Maurice de Vlaminck. Este impresionat de caracterul puternic al acestuia, \xc8\x99i \xc3\xaentre cei doi pictori se na\xc8\x99te o ad\xc3\xa2nc\xc4\x83 prietenie. \xc3\x8en iarna anului 1900, \xc3\xaenchiriaz\xc4\x83 \xc3\xaempreun\xc4\x83 \xc3\xaenc\xc4\x83perea unui fost restaurant din Chatou, pe care o vor transforma \xc3\xaen atelier. Acolo vor crea tablouri pline de culoare \xc8\x99i dinamism. Aceast\xc4\x83 situa\xc8\x9bie nu este de durat\xc4\x83, c\xc4\x83ci din septembrie 1901 p\xc3\xa2n\xc4\x83 \xc3\xaen toamna anului 1904 Derain este recrutat la armat\xc4\x83. \xc3\x8en toat\xc4\x83 aceast\xc4\x83 perioad\xc4\x83 \xc3\xaentre\xc8\x9bine o sus\xc8\x9binut\xc4\x83 coresponden\xc8\x9b\xc4\x83 cu Vlaminck._NEWLINE_Derain \xc3\xae\xc8\x99i petrece vara anului 1905 la Collioure, pict\xc3\xa2nd \xc3\xaempreun\xc4\x83 cu Henri Matisse, care \xc3\xael convinge s\xc4\x83-\xc8\x99i expun\xc4\x83 p\xc3\xa2nzele la "Salonul de toamn\xc4\x83". Derain expune \xc3\xaen aceea\xc8\x99i sal\xc4\x83 din Grand Palais \xc3\xaempreun\xc4\x83 cu Matisse, Maurice de Vlaminck, Albert Marquet, Jean Puy, Louis Valtat, sal\xc4\x83 pe care criticul Louis Vauxcelles o nume\xc8\x99te \xc3\xaen mod ironic "la cage aux fauves" ("cu\xc8\x99ca fiarelor s\xc4\x83lbatice"), datorit\xc4\x83 coloritului crud \xc8\x99i violent al tablourilor. Expresia va face carier\xc4\x83, stilul creat de acest grup de arti\xc8\x99ti intr\xc3\xa2nd \xc3\xaen istoria artelor sub numele de Fauvism. Derain este un fauvist tipic, paleta sa str\xc4\x83lucitoare, culorile violente \xc3\xaen cruditatea lor, accentul pe expresivitate apar\xc8\x9bin acestei orient\xc4\x83ri._NEWLINE_\xc3\x8en prim\xc4\x83vara anului 1906, Derain pleac\xc4\x83 la Londra, unde descoper\xc4\x83 pictura lui William Turner, \xc8\x99i picteaz\xc4\x83 peisaje urbane, ca podul Charing Cross sau imagini din Hyde Park.\n_START_SECTION_\nAlte orient\xc4\x83ri\n_START_PARAGRAPH_\n\xc3\x8en 1908, Derain p\xc4\x83r\xc4\x83se\xc8\x99te atelierul din Chatou \xc8\x99i se stabile\xc8\x99te la Paris, \xc3\xaen cartierul Montmartre, nu departe de Bateau-Lavoir. Aici ia contact cu Pablo Picasso, Georges Braque, Guillaume Apollinaire, Kees van Dongen \xc8\x99i Max Jacob. Cunoa\xc8\x99te pe viitoarea lui so\xc8\x9bie, Alice Gery. Derain \xc3\xaencepe s\xc4\x83 se \xc3\xaendep\xc4\x83rteze de fauvism, apropiindu-se pe de o parte de cubism, pe de alta fiind atras de arta lui Paul C\xc3\xa9zanne, al c\xc4\x83rui efort de recuperare a realului \xc3\xaen imagine se cristalizase \xc3\xaen noul s\xc4\x83u tip de perspectiv\xc4\x83 bazat\xc4\x83 pe raporturile \xc3\xaentre tonurile "calde" \xc8\x99i "reci"._NEWLINE_Drumul lui Derain va fi unul din cele mai interesante, oferind, la cap\xc4\x83tul unei lungi \xc8\x99i fecunde experien\xc8\x9be, spectacolul unei dramatice \xc8\x99i personale \xc3\xaent\xc3\xa2lniri \xc3\xaentre un temperament vulcanic \xc8\x99i un spirit ordonator. O permanent\xc4\x83 nostalgie pentru idealuri clasice \xc3\xael face s\xc4\x83 z\xc4\x83boveasc\xc4\x83 \xc3\xaen muzeele pariziene, iar mai t\xc3\xa2rziu s\xc4\x83 admire arta neagr\xc4\x83, fresca pompeian\xc4\x83, mozaicul bizantin._NEWLINE_Particip\xc4\x83 la c\xc3\xa2teva manifest\xc4\x83ri din Germania (expozi\xc8\x9bia Noii Asocia\xc8\x9bii a Arti\xc8\x99tilor din M\xc3\xbcnchen, 1910; expozi\xc8\x9biile grupului Der Blaue Reiter). Nu se las\xc4\x83 \xc3\xaens\xc4\x83 atras de nici unul dintre curentele care anim\xc4\x83 epoca. Se intereseaz\xc4\x83 de grafica de carte, ilustr\xc3\xa2nd primul volum de poezii al lui Guillaume Apollinaire, L\'Enchenteur pourrissant (1909), \xc8\x99i o colec\xc8\x9bie de poeme ale lui Max Jacob \xc3\xaen 1912. \xc3\x8en 1916, ilustreaz\xc4\x83 prima carte a lui Andr\xc3\xa9 Breton, Mont de Pi\xc3\xa9t\xc3\xa9. \xc3\x8encepe s\xc4\x83 se ocupe de sculptur\xc4\x83 \xc8\x99i de ceramic\xc4\x83. Dup\xc4\x83 primul r\xc4\x83zboi mondial, lucreaz\xc4\x83 decoruri \xc8\x99i costume pentru spectacolul La Boutique Fantastique (1919) al lui Serge Diaghilev cu celebrele "Ballets russes".\n_START_SECTION_\nDup\xc4\x83 primirea premiului Carnegie\n_START_PARAGRAPH_\nReputa\xc8\x9bia sa cre\xc8\x99te o dat\xc4\x83 cu primirea premiului Carnegie \xc3\xaen 1928 \xc8\x99i \xc3\xaencepe s\xc4\x83 expun\xc4\x83 \xc3\xaen lumea \xc3\xaentreag\xc4\x83, la Londra, Berlin, Frankfurt, New York \xc8\x99i Cincinnati._NEWLINE_\xc3\x8en timpul celui de-al doilea r\xc4\x83zboi mondial, sub ocupa\xc8\x9bia Fran\xc8\x9bei de c\xc4\x83tre Germania nazist\xc4\x83, Derain accept\xc4\x83 o invita\xc8\x9bie pentru a face o vizit\xc4\x83 oficial\xc4\x83 la Berlin \xc3\xaempreun\xc4\x83 cu un grup de scriitori \xc8\x99i arti\xc8\x99ti francezi, cu ocazia expozi\xc8\x9biei sculptorului Arno Brecker. Dup\xc4\x83 eliberarea Fran\xc8\x9bei, a fost un timp stigmatizat drept colabora\xc8\x9bionist de unii din fo\xc8\x99tii s\xc4\x83i admiratori._NEWLINE_Lucr\xc4\x83rile din ultimii ani de via\xc8\x9b\xc4\x83 sunt de o remarcabil\xc4\x83 simplitate \xc8\x99i for\xc8\x9b\xc4\x83, care vorbesc despre originalitatea tot mai pregnant\xc4\x83 a pictorului._NEWLINE_Cu un an \xc3\xaenainte de moarte, contracteaz\xc4\x83 o infec\xc8\x9bie ocular\xc4\x83, de care nu se va vindeca. Pe 14 iulie 1954, Derain este victima unui accident de circula\xc8\x9bie, fiind c\xc4\x83lcat de un automobil, \xc8\x99i moare pe 8 septembrie la Garches \xc3\xaen Hauts-de-Seine, ca urmare a leziunilor suferite._NEWLINE_\xc3\x8en zilele noastre, picturile sale sunt cotate la pre\xc8\x9buri ridicate pe pia\xc8\x9ba obiectelor de art\xc4\x83, unele tablouri ajung\xc3\xa2nd s\xc4\x83 fie v\xc3\xa2ndute pentru 3 - 4 milioane Euro.'